Ruina periclitada

Il Munt Son Gieri è la pli gronda ruina en Surselva. Ussa vegn il chastè restaurà. Per far quai ston ils responsabels dentant rimnar passa in milliun francs.

L'istorgia dal chastè entschaiva gia en il temp da bronz. L’emprim document en scrit che discurra da la fortezza è il testament da l'uvestg Tello da l’onn 765. L'urbari dal 831 menziunescha alura era la baselgia che ha dà ses num al lieu.

Ditgas e paraulas dal chastè
Las pli veglias parts da la ruina odierna pon ir enavos sin quai temp. La tur baselgia da l’11avel tschientaner, la tur dal chastè feudal, las restanzas d'auters edifizis e la cisterna dattan anc oz perditga da la ritgezza e bellezza da l'entir cumplex. Ils tschientaners n'èn dentant betg passads senza laschar fastizs.
Il fanadur han ussa cumenzà las lavurs da restauraziun che vegnan a cuzzar plirs onns. Enconuschents è il chastè era daventà tras las «Historias dil Munt Son Gieri» dal plevon Flurin Camathias (1871-1946). Caspar Decurtins (1855-1916) ch'era vidlonder da publitgar sia Crestomazia ha animà il poet e scrivent da far in'emprova da vivifitgar las paraulas e ditgas rumantschas en in epos. Las istorgias cumparan trais onns suenter la mort da Decurtins en il tom XII da la Crestomazia ed il 1922 alura sco emprim tom da la retscha «Nies Tschespet».
Flurin Camathias aveva mess en rima las ditgas e paraulas. Ellas vegnan preschentadas a chaschun d'ina scuntrada da tschaiver d'ina societad da la signuria da Razen cun puraglia da la Cadi en il chastè dal Munt Son Gieri. La finamira da l'ovra era da dar in maletg da la litteratura orala enturn il 1350. 

Miraglia privlusa che sbaluna
Onn per onn visitan millis persunas il chastè che giascha sin in bot en il guaud en vischinanza da la vischnanca da Vuorz. La visita n'è dentant betg senza privel. Adina puspè èsi capità che crappa è sa distatgada da Ia miraglia. Fin oz senza consequenzas pli grondas. Per fortuna! Era quai in dals motivs per prender a mauns la renovaziun.
L'emprima e fin oz era la suletta giada che las ruinas èn vegnidas restauradas è stà avant passa 70 onns. Dapi lura è capità tant sco nagut.
Quai è la summa ch'ils responsabels ston rimnar per pudair realisar il project da renovaziun / conservaziun dad a fin z. Per ina pitschna vischnanca da muntogna cun strusch 400 abitantas e abitants ina chaussa quasi nunpussaivla.
Spezialmain per I'intent da procurar ils meds finanzials ha la vischnanca da Vuorz perquai clamà en vita la «Fundaziun Munt Son Gieri». Sco ina da las emprimas acziuns ha quella instituziun tranter auter spluntà da curt tar tut las vischnancas politicas en Svizra. Emprims ecos positivs si da la Bassa laschan sperar ch'il chastè possia vegnir sanà en il decurs dals proxims onns.
Sperar pon ils da Vuorz era sin la buna veglia da Berna. Tenor il parairi d'experts è il chastè numnadamain in monument da muntada naziunala.